b'\n_START_ARTICLE_\nAntarktidos geologija\n_START_PARAGRAPH_\nManoma, kad Antarktida prad\xc4\x97jo formuotis prie\xc5\xa1 4 mlrd. met\xc5\xb3. I\xc5\xa1 prad\xc5\xbei\xc5\xb3 tai buvo tik \xc5\xbeemyno u\xc5\xbeuomazga. V\xc4\x97liau Antarktida buvo superkontinent\xc5\xb3 sudedamoji dalis ir tik v\xc4\x97liau visi\xc5\xa1kai atsiskyr\xc4\x97 ir tapo \xc5\xbeemynu, kur\xc4\xaf mes dabar \xc5\xbeinome.\n_START_SECTION_\nPrekambras\n_START_PARAGRAPH_\nPrekambre susiformavo Antarktidos branduolys \xe2\x80\x93 kratonas. Seniausi\xc5\xb3 Antarktidoje rast\xc5\xb3 uolien\xc5\xb3 am\xc5\xbeius apie 4 mlrd.met\xc5\xb3. Palaipsniui prie kratono branduolio priaugdavo nauja litosferos pluta, kol galutinai susiformavo tektonin\xc4\x97 Antarktidos plok\xc5\xa1t\xc4\x97.\n_START_SECTION_\nPaleozojaus era\n_START_PARAGRAPH_\nKambro periodo metu Gondvanoje vyravo \xc5\xa1velnus klimatas. Vakar\xc5\xb3 Antarktidos dalis buvo \xc5\xa1iauriniame pusrutulyje. \xc5\xa0iuo metu susiklost\xc4\x97 stori smiltainio, klinties ir skal\xc5\xabno sluoksniai. Ryt\xc5\xb3 Antarktida buvo ties ekvatoriu, kur tropin\xc4\x97se j\xc5\xabrose klest\xc4\x97jo trilobitai ir dugniniai bestuburiai._NEWLINE_Devono periodo metu Gondvana pasislinko \xc4\xaf pietus. Klimatas tuo metu kiek atv\xc4\x97so, ta\xc4\x8diau augal\xc5\xb3 fosilij\xc5\xb3 vis dar aptinkama. \xc5\xa0io periodo metu susiklost\xc4\x97 sm\xc4\x97lio ir aleurito storym\xc4\x97s. Kai Gondvana devono periodo pabaigoje pasiek\xc4\x97 piet\xc5\xb3 a\xc5\xa1igal\xc4\xaf, prasid\xc4\x97jo apled\xc4\x97jimas ir klimatas smarkiai atv\xc4\x97so, ta\xc4\x8diau to laikme\xc4\x8dio floros fosilij\xc5\xb3 vis dar randama._NEWLINE_Permo periodo metu i\xc5\xa1plito \xc4\xaf papar\xc4\x8dius pana\xc5\xa1\xc5\xabs augalai, kurie augo pelk\xc4\x97se. B\xc4\x97gant laikui, \xc5\xa1i\xc5\xb3 augal\xc5\xb3 liekanos pavirto akmens anglimi, randama Transantarktiniuose kalnuose. Permo periodo pabaigoje klimatas at\xc5\xa1ilo visoje Gondvanoje.\n_START_SECTION_\nMezozojaus era\n_START_PARAGRAPH_\nD\xc4\x97l klimato pa\xc5\xa1ilt\xc4\x97jimo, poliariniai ledynai i\xc5\xa1tirpo, o Did\xc5\xbeioji Gondvanos dalis tapo dykuma. Susiklost\xc4\x97 stori smiltainio ir skal\xc5\xabno sluoksniai. Juros periodo metu prad\xc4\x97jo formuotis Antarktidos pusiasalis. Ginkmed\xc5\xbeiai ir papartiniai, reptilijos buvo labai paplitusios. Vis\xc4\x85 kreidos period\xc4\x85 vakarin\xc4\x97je Antarktidoje augo spygliuo\xc4\x8di\xc5\xb3 mi\xc5\xa1kai, nors periodo pabaigoje prad\xc4\x97jo plisti bukmed\xc5\xbei\xc5\xb3 mi\xc5\xa1kai. \xc5\xa0io laikotarpio uolienose randamos amonit\xc5\xb3 ir dinozaur\xc5\xb3 fosilijos. Kreidos periodo metu Gondvana prad\xc4\x97jo skilti. Afrika atsiskyr\xc4\x97 nuo Antarktidos ir Austaralijos prie\xc5\xa1 160 mln.m., o prie\xc5\xa1 40 mln. met\xc5\xb3 atsiskyr\xc4\x97 ir Australija.\n_START_SECTION_\nKainozojaus era\n_START_PARAGRAPH_\nPrie\xc5\xa1 23 mln. m. Antarktidoje spar\xc4\x8diai prad\xc4\x97jo plisti ledynai ir prie\xc5\xa1 15 mln. visas \xc5\xbeemynas buvo padengtas ledu. \xc5\xa0iuo metu ledynas yra apsl\xc4\x97g\xc4\x99s Antarktid\xc4\x85, kuri dabar yra nugrimzdusi veikiama ledo svorio. Ledynas, slinkdamas \xc4\xaf pakra\xc5\xa1\xc4\x8dius, egazaruoja uolienas. Taip susidaro dideli fjordai ir kitos ledyninio reljefo formos.\n_START_SECTION_\nNaudingos i\xc5\xa1kasenos\n_START_PARAGRAPH_\nAntarktidoje, Transantarktiniuose kalnuose rasta akmens anglis. Princo \xc4\x8carlio kalnuose rasti dideli kiekiai gele\xc5\xbeies r\xc5\xabdos. Naftos ir gamtini\xc5\xb3 duj\xc5\xb3 telkiniai aptikti Antarktidos \xc5\xa1elfe. Ta\xc4\x8diau vis\xc5\xb3 \xc5\xa1i\xc5\xb3 nauding\xc5\xb3j\xc5\xb3 i\xc5\xa1kasen\xc5\xb3 gavyba u\xc5\xbedrausta iki 2048 met\xc5\xb3.'